**PREDKLADACIA SPRÁVA**

Na základe uznesenia vlády SR č. 118 zo 7. marca 2013 predkladá minister zahraničných vecí a európskych záležitostí SR Výročnú správu o členstve Slovenskej republiky v Európskej únii v roku 2019 – hodnotenie a aktuálne priority vyplývajúce z Pracovného programu Európskej komisie na rok 2020 na rokovanie vlády SR každoročne do 28. februára.

Správa predstavuje komplexný materiál, ktorého cieľom je analytickým spôsobom vyhodnotiť plnenie priorít a presadzovanie záujmov SR v EÚ za uplynulý rok a súčasne zadefinovať kľúčové úlohy z pohľadu SR v nasledujúcom roku. Jeho súčasťou je aj informácia o personálnom zastúpení SR v inštitúciách EÚ. Prílohu tvoria tabuľky s plánovanými legislatívnymi a nelegislatívnymi iniciatívami Európskej komisie na rok 2020 spolu s ich prioritizáciou z pohľadu orgánov štátnej správy SR.

Z hľadiska štruktúry materiál primárne korešponduje s jednotlivými formátmi zasadnutí Rady EÚ a obsahuje informácie o najdôležitejších prijatých a plánovaných opatreniach podľa sektorálnych politík.

Predložený materiál bol vypracovaný na základe podkladov dodaných rezortami a ostatnými ústrednými orgánmi štátnej správy. Materiál má popisný a hodnotiaci charakter a  nemá priamy dopad na rozpočet verejnej správy, podnikateľské prostredie, nemá sociálne vplyvy, vplyv na životné prostredie ani na informatizáciu spoločnosti a vplyv na služby verejnej správy vo vzťahu k občanom. Materiál bol schválený na 198. schôdzi vlády SR a v súlade s uznesením vlády SR č.90/2020 je predložený do Národnej rady SR.